Podlitiek: Hofmeyr, alternatiewe media, Afrikaans en sensuurSteve Hofmeyr (Foto: Steve Hofmeyr/Facebook) Opgestel deur die Podlitiek-span In hul jongste onderhoudepisode praat Daniël en Paul van Podlitiek met die Suid-Afrikaanse sanger, akteur, outeur en meningsvormer Steve Hofmeyr. Die gesprek spring weg met ’n kykie na alternatiewe media soos podsendings, en die rol wat podsendings in die verspreiding van inligting sal speel in die toekoms. Daar kan sekerlik nie oor so ’n onderwerp gepraat word sonder om sensuur te noem nie – spesifiek die sensuur wat al hoe meer deur mediamaatskappye op behoudende denkers geplaas word. Dit is Steve se gevoel, en Podlitiek stem saam, dat daar alternatiewe maniere gevind sal word om inligting te versprei as gevolg daarvan dat die hoofstroommedia besluit wie ’n platform verdien, en wie nie. ’n Gesprek met Steve Hofmeyr moet natuurlik draai by nasionale politiek. Hoe het die Suid-Afrikaanse politieke ruimte sedert 1994 verander, wat was die verwagtinge van Suid-Afrika ná 1994, en wat het inderwaarheid gebeur? En wat van Afrikaans, sowel as Afrikaanse simbole en letterkunde? Al hierdie kwessies word prontuit en sonder skroom deurgepraat in hierdie lekkerluister-episode. Kwessies soos dekodeerders wat verbrand word, en die impak van sensuur word natuurlik bespreek, sowel as ander relevante kwessies wat tans aan die orde van die dag is. Hierdie episode is bedoel om die luisteraar te laat dink, te laat saamstem, of te laat verskil – luister gerus na hierdie episode van Podlitiek!